ซอฟต์โลน3%ฮิตไอแบงก์ขอวงเงินเพิ่ม
ไอแบงก์อ้อน ธปท.ขอเงินซอฟต์โลนเพิ่มอีก 800 ล้าน เร่งปล่อยสินเชื่อให้กับลูกค้าจมน้ำท่วมคิดดอก 3% คงที่นาน 5 ปี
2 ก.ค. 2555

ไอแบงก์อ้อน ธปท.ขอเงินซอฟต์โลนเพิ่มอีก 800 ล้าน เร่งปล่อยสินเชื่อให้กับลูกค้าจมน้ำท่วมคิดดอก 3% คงที่นาน 5 ปี 
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า เมื่อเร็วๆ นี้ ธนาคารได้ทำหนังสือถึงธนาคารแห่งประเทศไทย (ธปท.) เพื่อขอเงินอัตราดอกเบี้ยต่ำ (ซอฟต์โลน) เพิ่มขึ้นอีก 800 ล้านบาท จากก่อนหน้าที่ ธปท.ให้เงินซอฟต์โลนมาแค่ 800 ล้านบาท รวมเป็น 1,600 ล้านบาท เพื่อที่จะช่วยเหลือผู้ประสบอุทกภัยโดยคิดอัตรากำไร (ดอกเบี้ย) 3% นาน 5 ปีแรก วงเงินกู้ต่อรายไม่เกิน 3 ล้านบาท ซึ่งขณะนี้ได้ปล่อยสินเชื่อให้ลูกค้าหมดแล้วแต่ลูกค้ายังมีความต้องการสินเชื่อเพื่อซ่อมแซมบ้านอีกมาก 
“ในช่วงแรกธนาคารได้ยื่นเงินซอฟต์โลน 3,000 ล้านบาท แต่ ธปท.ให้เงินมาเพียง 800 ล้านบาท ซึ่งไม่เพียงพอกับความต้องการของลูกค้าที่ยื่นเรื่องมาจำนวนมาก วงเงินที่ขอไปใหม่คาดว่า ธปท.คงจะอนุมัติ เพราะมีรายชื่อลูกค้าที่รอการอนุมัติสินเชื่ออยู่แล้ว” นายธีรศักดิ์ กล่าว 
ทั้งนี้ ธนาคารเตรียมปล่อยกู้ให้ลูกค้ารายย่อยทั่วไปวงเงินไม่เกิน 1 ล้านบาท ซึ่งเป็นลูกค้าส่วนใหญ่ถึง 70% ขณะที่การปล่อยสินเชื่อเอสเอ็มอีวงเงินไม่เกิน 30 ล้านบาท เป็นลูกค้ารายใหญ่ 30% คิดอัตรากำไร 3% 
ก่อนหน้านี้ ธปท.ได้เตรียมเงินกู้ดอกเบี้ยต่ำไว้ 2.1 แสนล้านบาท รวมกับธนาคารสมทบอีก 9,000 ล้านบาท รวมเป็น 3 แสนล้านบาท คิดอัตราดอกเบี้ยไม่เกิน 3% ล่าสุด มียอดการปล่อยสินเชื่อซอฟต์โลนแล้ว 1 หมื่นล้านบาท คิดเป็น 3% ของวงเงินสินเชื่อรวม